གྲོང་ཚོའི་གཡས་ཕྱོགས་སུ་བལྟས་ན།ཀ་རག་བྱུགས་པའི་སློབ་གྲྭའི་ཐོག་བརྩེགས་ཁང་ཆེན་དེ་དག་མཐོང་ཐུབ།སློབ་གྲྭ་དེ་རྒྱ་ཆེན་པོ་མེད་ནའང་ཁོ་ར་ཁོར་ཡུག་ཏུ་སྦྱར་སྡོང་དང་།ལྕང་སྡོང་།ཤུག་སྡོང་།གསོམ་སྡོང་སོགས་བཙུགས་ཡོད་ཅིང་།ལྗོན་ཕྲེང་དཀྱིལ་གྱི་བཟོ་བཀོད་ལེགས་པའི་མེ་ཏོག་ལྡུམ་རྭ་ན།མཛེས་ཤིང་དྲི་བསུང་འཐུལ་བའི་མེ་ཏོག་སྣ་ཚོགས་མགོ་ལྕོག་ལྡེམ་ལྡེམ་དུ་གཡོ་བ་དང་།ཡིད་དུ་འོང་བའི་ཉི་འོད་ནང་ན་གསེར་སྦྲང་གཡུ་སྦྲང་དག་གིས་ཟ་ཟིའི་གཤོག་སྒྲ་འབྱིན་ཏེ་མེ་ཏོག་གི་གཡས་གཡོན་ནས་འཕུར་ལྡིང་གར་ལ་རྩེན་ཞིང་།ལྗོན་གསེབ་ན་བྱ་བྱེའུ་མང་པོས་ཀྱུར་ཀྱུར་གྱི་མགྲིན་དབྱངས་བར་མེད་དུ་འཁྲོལ་གྱིན་གནས།